หุ้นไทยอู้ฟู่ต่างชาติแห่ขอSET50ออกอีทีเอฟ
ตลาดหุ้นไทยดี ต่างประเทศตบเท้าออกอีทีเอฟอ้างอิงSET 50 ฮ่องกงเป็นรายต่อไปเดือน ก.ย.นี้
19 ส.ค. 2554

ตลาดหุ้นไทยดี ต่างประเทศตบเท้าออกอีทีเอฟอ้างอิงSET 50 ฮ่องกงเป็นรายต่อไปเดือน ก.ย.นี้ 
นางเกศรา มัญชุศรี ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า ในเดือน ก.ย.นี้ มีบริษัทหลักทรัพย์จัดการกองทุนของฮ่องกง จะนำดัชนีหุ้น SET 50 ไปใช้เป็นสินค้าอ้างอิงในการออกอีทีเอฟและจดทะเบียนในตลาดหุ้นฮ่องกง และนับเป็นตัวที่ 3 ของปีนี้แล้ว จากก่อนหน้านี้มีญี่ปุ่นและฝรั่งเศส 




สาเหตุที่ทำให้ดัชนีหุ้นไทยได้รับความสนใจจากนักลงทุนต่างชาตินำไปอ้างอิงออกอีทีเอฟ เนื่องจากราคาหุ้นปรับตัวดี โดยดัชนีปรับเพิ่มขึ้นสูงสุดเป็นอันดับ 2 ในเอเชีย แต่การเข้ามาซื้อหุ้นโดยตรงอาจจะเสียโอกาสเพราะต้องใช้เวลาในการคัดเลือกหุ้น ดังนั้นการซื้อทั้งดัชนีน่าจะทำได้เร็วและสะดวกกว่า 
“ตลาดหลักทรัพย์อาจจะได้ค่าธรรมเนียมจากการนำดัชนี SET 50 ไปใช้อ้างอิงในการออกสินค้า แต่ประโยชน์หลักน่าจะเป็นการช่วยเผยแพร่ดัชนีมากกว่า และท้ายที่สุดจะหนุนสภาพคล่องการซื้อขายในตลาดหุ้นให้สูงขึ้น โดยเฉพาะในส่วนของนักลงทุนสถาบัน” นางเกศรา กล่าว
หากปัจจัยแวดล้อมทั้งเศรษฐกิจและการเมืองไม่มีเหตุการณ์พลิกผันจนกระทบทางลบต่อดัชนีอย่างรุนแรง เชื่อว่ามูลค่าการซื้อขายในตลาดหุ้นจากนี้ไปน่าจะสามารถทำได้เกินระดับปัจจุบันที่ 3 หมื่นล้านบาทต่อวัน
สำหรับอีทีเอฟในประเทศเองนั้น ล่าสุดทางบริษัทหลักทรัพย์จัดการกองทุน (บลจ.) กรุงไทย เตรียมจะเปิดเสนอขายกองทุนเปิดเคแทม โกลด์อีทีเอฟ แทร็กเกอร์ (GLD) หลังจากนี้น่าจะมีอีทีเอฟอ้างอิงกองทุนทองอีก 1 กอง อ้างอิงดัชนีหุ้นปันผล และอ้างอิงดัชนีหุ้นต่างประเทศเบื้องต้นเป็นดัชนีหุ้นในเอเชีย เช่น เกาหลีและญี่ปุ่น 
ตลาดหลักทรัพย์จะร่วมลงทุน 20 ล้านบาท ตามโครงการสนับสนุนให้เกิดอีทีเอฟ สำหรับ 5 กองแรกที่เปิดให้ซื้อขายในปีนี้